একজন স্নাতকোত্তর স্তরের পড়াশোনা শুরু করেছেন সদ্য আর একজন বেশ কঠিন বিষয় নিয়ে গবেষণারত। দু’জনেরই বিষয় সাহিত্য। শ্রেয়া মাস্টার্স করছেন ইংরেজি সাহিত্য নিয়ে আর শাওনের বিষয় বাংলা। স্নাতক স্তরের পড়া, এমফিল শেষ করে তাঁর এখন রিসার্চের ব্যস্ততা। এর ফাঁকেই ডেবিউ করে ফেললেন দু’জনেই ওয়েব-পর্দায়। 

এই বিষয়ে অন্যান্য খবর

যৌন সুড়সুড়ি, খিস্তি-ডিলডো! বাংলা ওয়েব সিরিজ নিয়ে বিরক্ত রাহুল
ওয়েব সিরিজের ‘উন্মাদ’ খলনায়ককে নিয়ে কৌতূহল বাড়ছে


আড্ডাটাইমস-এ ২১ সেপ্টেম্বর থেকে শুরু হয়েছে নতুন ওয়েব সিরিজ ‘ইন দেয়ার লাইফ’-এর স্ট্রিমিং। সব্য়সাচী চক্রবর্তী ও মিঠু চক্রবর্তী অভিনীত এই সিরিজেই ডেবিউ ঘটল এই দুই নতুন অভিনেতা-অভিনেত্রীর যাঁরা উঠে এসেছেন বাংলা থিয়েটার থেকে। বিগত সাড়ে চার বছর ধরে ‘নান্দীকার’ নাট্যগোষ্ঠীর সঙ্গে যুক্ত ছিলেন শ্রেয়া ভট্টাচার্য। ওদিকে শাওন চক্রবর্তীর বড় হয়ে ওঠাটাই একটি কোচবিহারের একটি রেপার্টরিতে, একনিষ্ঠ নাট্যকর্মী বাবার সান্নিধ্যে।  

দু’জনেই প্রথম বার দাঁড়ালেন ক্যামেরার সামনে অথচ প্রথম ওয়েবিসোডটি দেখে তা বিন্দুমাত্র বোঝার উপায় নেই। শুধু তাই নয়, দু’জনের লুক এবং অভিনয়ের মধ্যেই একটা অদ্ভুত স্নিগ্ধতা রয়েছে যা দর্শককে মুগ্ধ করবে প্রথম থেকেই। নির্ঝর মিত্র পরিচালিত এই সিরিজটি একটি থ্রিলার ঠিকই কিন্তু গল্পের মেরুদণ্ড হল পরিবারের সেই স্নিগ্ধতা যা খুব নিঃশব্দে গড়ে ওঠে বাবা-মা-ছেলেমেয়ের মধ্যে। একটা পরিপাটি করে সাজানো সংসারের বসার ঘরে পা দিলে যে স্নিগ্ধতা ছুঁয়ে যায় অতিথিকে।    
শাওন ও শ্রেয়া— গল্পের দুই কেন্দ্রীয় চরিত্রের ‘মুখ’ হিসেবে, সেই স্নিগ্ধতা মেখেই যেন দাঁড়িয়েছেন ক্যামেরার সামনে। বাংলা ওয়েবের একটি দিকে যখন প্লাস্টিক সুন্দরী ও হাঙ্কদের যৌন দাপাদাপি, ঠিক সেই সময়ে ওয়েব-পর্দায় এক ঝলক তাজা বাতাস নিয়ে এলেন এই দুই তরুণ অভিনেতা-অভিনেত্রী। ঠিক যে স্নিগ্ধতা আমরা খুঁজে পেয়েছিলাম আড্ডাটাইমস-এর অন্য দু’টি সিরিজে— ‘সুফিয়ানা’-র সুফি-র মধ্য়ে অথবা ‘ক্ষ্যাপা’-র খ্যাপামিতে। 
প্রথম অভিনয়, তার উপর বাংলার দুই সুপ্রতিষ্ঠিত অভিনেতা-অভিনেত্রীর সঙ্গে— সব্যসাচী চক্রবর্তী ও মিঠু চক্রবর্তী। এই সিরিজে স্বামী-স্ত্রীর ভূমিকায় অভিনয় করেছেন তাঁরা এবং অন-স্ক্রিন শাওনের অর্থাৎ পাপাই চরিত্রটির অভিভাবকদ্বয়। আর পাপাইয়ের বান্ধবী নীলাঞ্জনার ভূমিকায় রয়েছেন শ্রেয়া। দু’জনেই প্রথম দিকে খুব নার্ভাস ছিলেন কিন্তু সেটা কাটিয়ে উঠতে বেশি সময় লাগেনি। ‘‘যাদের সঙ্গে কাজ করলাম, তারা সবাই এত কোঅপারেটিভ’’, বলে চলেন শ্রেয়া, ‘‘এমনকী সব্য়সাচী স্যার, শ্যুটিং থামিয়ে আমার ডায়ালগ মুখস্থ করিয়ে তার পরে আবার শ্যুটিং শুরু করেছেন আর মিঠুদি এত ভাল... আমার মায়ের সঙ্গেও কথা বলেছেন।’’

‘‘বাবার সঙ্গে আমার দুটোই সিন ছিল। খাটে শুয়ে বাবার সঙ্গে কিছু কথা বলতে হয়। আমি তো বেশ একটু সরে শুয়ে রয়েছি। কিছুক্ষণ পরে স্যর আমার পা’টা নিজেই টেনে নিয়ে ওঁর গায়ের উপর দিয়ে বললেন, বাবা-ছেলে তো এভাবেই গল্প করবে’’, এমনই সুন্দর অভিজ্ঞতা ছিল শাওনের। প্রথম কাজেই এমন অভিজ্ঞতা খুব কম অভিনেতা-অভিনেত্রীরই হয়ে থাকে, বিশেষ করে বয়সে একেবারেই তরুণ যাঁরা। সব্যসাচী ও মিঠু চক্রবর্তী অভিনেতা হিসেবে যতটা বড়, মানুষ হিসেবে ততটাই বড়, সেটা যেমন একটা কারণ, তেমনই আর একটা কারণ ‘ইন দেয়ার লাইফ’ টিম। 
খুব তারুণ্যে ভরপুর একটা ইউনিট, পরিচালক-সিনেম্য়াটোগ্রাফার থেকে গীতিকার— প্রত্যেকেই একটা ফ্রেশ ইনসাইট নিয়ে এসেছেন। খুব ট্র্যাজিক অথচ রূঢ় বাস্তবধর্মী একটা গল্পের ওয়েব-চিত্রণে তাই দর্শক সেই ‘ফ্রেশ’ অনুভূতিটা পাবেন। এই মাসের শেষেই স্ট্রিমিং শুরু হবে সিরিজের বাকি ওয়েবিসোডগুলির।